CELEX: 62014CN0523
Language: el
Date: 2014-11-20 00:00:00
Title: Υπόθεση C-523/14: Αίτηση προδικαστικής αποφάσεως την οποία υπέβαλε το Rechtbank Gelderland (Κάτω Χώρες) στις 20 Νοεμβρίου 2014 — Aannemingsbedrijf Aertssen NV και Aertssen Terrassements SA κατά VSB Machineverhuur BV κ.λπ.

2.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 34/13
            
         Αίτηση προδικαστικής αποφάσεως την οποία υπέβαλε το Rechtbank Gelderland (Κάτω Χώρες) στις 20 Νοεμβρίου 2014 — Aannemingsbedrijf Aertssen NV και Aertssen Terrassements SA κατά VSB Machineverhuur BV κ.λπ.
   (Υπόθεση C-523/14)
   (2015/C 034/14)
   Γλώσσα διαδικασίας: η ολλανδική
   
      Αιτούν δικαστήριο
   
   Rechtbank Gelderland
   
      Διάδικοι στην υπόθεση της κύριας δίκης
   
   
      Ενάγουσες: Aannemingsbedrijf Aertssen NV και Aertssen Terrassements SA
   
      Εναγόμενοι: VSB Machineverhuur BV, Van Someren Bestrating BV και Jos van Someren
   
      Προδικαστικά ερωτήματα
   
   
               1)
            
            
               Εμπίπτει στο καθ’ ύλην πεδίο εφαρμογής του κανονισμού 44/2001 (1) η υποβληθείσα από την Aertssen έγκληση με δήλωση παραστάσεως πολιτικής αγωγής, κατά την έννοια των άρθρων 63 επ. του βελγικού Κώδικα Ποινικής Δικονομίας, λαμβανομένων υπόψη του τρόπου υποβολής της και του σταδίου στο οποίο βρίσκεται η διαδικασία;
               Σε περίπτωση καταφατικής απαντήσεως:
            
         
               2)
            
            
               Πρέπει το άρθρο 27, παράγραφος 1, του κανονισμού 44/2001 να ερμηνευθεί υπό την έννοια ότι αγωγή ασκήθηκε, κατά τη διάταξη αυτή, ενώπιον αλλοδαπού (εν προκειμένω, βελγικού) δικαστηρίου επίσης όταν ενώπιον Βέλγου ανακριτή υποβλήθηκε έγκληση περιέχουσα δήλωση παραστάσεως πολιτικής αγωγής και η ανάκριση δεν έχει ακόμη περατωθεί;
            
         
               3)
            
            
               Σε περίπτωση καταφατικής απαντήσεως, σε ποιο χρονικό σημείο θεωρείται, για την εφαρμογή των άρθρων 27, παράγραφος 1, και 30 του κανονισμού 44/2001, ότι ασκήθηκε η αγωγή που απορρέει από έγκληση περιέχουσα δήλωση παραστάσεως πολιτικής αγωγής και/ή ότι το δικαστήριο επελήφθη της αγωγής αυτής;
            
         
               4)
            
            
               Σε περίπτωση αρνητικής απαντήσεως, πρέπει το άρθρο 27, παράγραφος 1, του κανονισμού 44/2001 να ερμηνευθεί υπό την έννοια ότι η υποβολή εγκλήσεως περιέχουσας δήλωση παραστάσεως πολιτικής αγωγής μπορεί να έχει ως συνέπεια ότι αγωγή θα καταστεί αργότερα εκκρεμής, κατά τη διάταξη αυτή, ενώπιον βελγικού δικαστηρίου;
            
         
               5)
            
            
               Σε περίπτωση καταφατικής απαντήσεως στο προηγούμενο ερώτημα, σε ποιο χρονικό σημείο θεωρείται, για την εφαρμογή αντιστοίχως των άρθρων 27, παράγραφος 1, και 30 του κανονισμού 44/2001, ότι ασκήθηκε αγωγή και/ή ότι το δικαστήριο επελήφθη της αγωγής αυτής;
            
         
               6)
            
            
               Αν υποτεθεί ότι υποβλήθηκε έγκληση περιέχουσα δήλωση παραστάσεως πολιτικής αγωγής και ότι ως εκ τούτου, στο χρονικό σημείο υποβολής της εγκλήσεως αυτής, ακόμη δεν εκκρεμεί αγωγή κατά την έννοια του άρθρου 27, παράγραφος 1, του κανονισμού 44/2001 αλλά μπορεί να καταστεί εκκρεμής αργότερα, κατά τη διάρκεια της εξετάσεως της υποβληθείσας εγκλήσεως, και τούτο με αναδρομική ισχύ μέχρι το χρονικό σημείο υποβολής της εγκλήσεως, μήπως τότε το άρθρο 27, παράγραφος 1, του κανονισμού 44/2001 έχει ως συνέπεια ότι ο δικαστής, ενώπιον του οποίου ασκήθηκε αγωγή μετά την υποβολή ενώπιον του Βέλγου δικαστή εγκλήσεως περιέχουσας δήλωση παραστάσεως πολιτικής αγωγής, οφείλει να αναστείλει τη διαδικασία έως ότου διαπιστωθεί αν ασκήθηκε ενώπιον του Βέλγου δικαστή αγωγή κατά την έννοια του άρθρου 27, παράγραφος 1, του εν λόγω κανονισμού;
            
         
      (1)  Κανονισμός (ΕΚ) 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (ΕΕ 2001, L 12, σ. 1).